Je Hugues de Fertens, chevaliers, fais savoir à touz... que, cum li nobles bers Jehans, çay en arriers cuens de Bourgoigne et sires de Salins, ahust doné à Mayhu de Vinceles, clers, à sa vie tant seulemant, dix livrées de terre en sa rente dou puis de Salins, à paier chascun an à la purification Nostre Dame, et lidiz Mayhuz hait doné à Hysabiau, sa serour, ma fame, lesdites dix livrées de terre, et li noble bers Jehans de Chalon, sires d’Arlay, hait doné et outroié à ladite Ysabiau, ma fame, à heritaige ceu que à lui afiert desdites dix livrées de terre, je promet en bone foy audit Jeham de Chalon, signour d’Allay, que se ainsi estoit que je vousisse faire fié de ceu que à luy affiert desdites X livrées de terre, que je n’am faroie point, se à lui non, se n’estoit par son grey. En tesmoignaige de ceste chose, por ce que je n’ay seel, je hay seelé ces lettres dou seal à la noble dame Ysabiau, dame de Mirebel, serour doudit Jeham. Ce fut fait le juedi après la nativité Nostre Signour, l’am Nostre Signor mil CC septante et VII.